text: Beboere lever i frygt for pyroman 
  02 november 2010 kl. 07.54
  En række påsatte brande har givet dybe rynker hos Boligforeningen AAB, der nu giver 15.000 kr. for oplysninger, der kan føre til opklaring af påsatte brande i Løget Høj.
  Natten til i går gik en garage og fem biler op i røg og flammer i boligområdet Løget Høj i Vejle. I sommer oplevede beboerne i løbet af fem uger tre påsatte brande samt en påsat brand i spejderhytten Grønnedalen. I august gik Boligforeningen AAB ud med en dusør på 5.000 kr. Som altså nu er hævet til 15.000 kr.
  
  Utrygge beboere 
  Mange beboere i Løget føler sig meget utrygge efter de påsatte brande. Særligt uheldigt for boligområdet, hvor der i forvejen står mange tomme lejligheder blandt andet fordi Løget Høj har et dårligt ry.
  
  Skal stilles til ansvar 
  Da Boligforeningen AAB udsatte dusøren i første omgang sagde formanden Helge Andersen:  
  - Med dusøren ønsker vi at sende det signal til omverdenen, at vi ikke vil finde os i påsatte brande. Vi ønsker brandstifterne pågrebet og stillet til ansvar - både økonomisk og strafferetligt.
  
  Påsatte brande 
  Den 22. juni: Spejderhytten Grønnedalen brænder.
  Den 25. juni: Kælderbrand
  Den 26. juli: Kælderbrand
  Den 2. august: Brand i campingvogn
  1. november: Fem biler og en garage brænder.
  